Drapò dël Piemont

Ël drapò dël Piemont, soens dit mach ël drapò, a l'é ël drapò ofissial dël Piemont dal 24 ëd novèmber dël 1995, quand la Region Piemont con la lej nùmer 83 a l'ha decidù ëd dovré coma drapò col ëstòrich dël Piemont.

Ël drapò as presenta con na cros bianca an camp ross sormontà da un lambel bleu (ël lambel a l'é ël sìmbol ëd la primgenitura) con tre bande, na banda për minca dinastìa ch'a l'ha goernà 'l Piemont ant ij sécoj passà (j'Angiò, j'Acaja e ij Savòja).

 Origin stòrica 

Dël 1263 Pero II Savoia, pen-a diventà cont, a cangia lë stendard dla famija, che fin-a a col moment a l'era fàit da n'òja imperial, con na cros bianca an camp ross, a significhé soa vicinansa con le libere comun-e, che già a lo dovravo.

Ël neuv drapò dla casà a svantaja për la prima vira a Turin dël 1310, quand Medeo V a riva a Turin për na visita ofissial compagnà da sò cusin, l'imperator Arigh VII.

Ël 20 ëd giugn dël 1366 Medeo VI, ël Cont Verd, a part da Venessia për na neuva crosià contra ij Turch e dzora sò galeon a svantaja në stendard asur con dje stèile e con la figura dla Vèrgin Marìa. Da cost moment l'asur a dventa ël color ofissial dlë stat sabàud e na bordura 'd cost color a ven butà dzora l'ansëgna dla casà.

Dël 1418 a meuir a Pinareul l'ùltim dj'Acaja sensa gnun ardité legìtim (dòp che për dosent ani j'Acaja a l'han controlà ij teniment dj Savòja an Piemont) e Medeo VIII a cheuj l'ocasion për buté ansema le tère dle doe calà dj'Alp, a conferiss al Piemont ël nòm ëd Prinsipà e a stabiliss, ant ël 1424, che tuti ij prim-génit dij Savòja dnans d'esse Duca a sio Prinsi 'd Piemont. Fàit ël neuv prinsipà a ventava deje n'ansëgna: as sërn l'ansëgna stòrica dla Casà con, an pì, ël sìmbol ëd la primgenitura, ciamà lambel, ëd color bleu e con tre bande a arpresenté le tre famije che a l'han goernà ël Piemont.

Da cost moment ël drapò a svantaja an tute le bataje stòriche fàite da l'armada piemontèisa e donca 'dcò ant l'assedi 'd Turin dël 1706 e ant la bataja dl'Assieta dël 19 ëd luj dël 1747.

Categorìa:Stòria dël Piemont